CELEX: 52018PC0054
Language: da
Date: 2018-02-05
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i det ØPA-udvalg, som er nedsat ved den foreløbige økonomiske partnerskabsaftale (ØPA) mellem Côte d'Ivoire på den ene side og Det Europæiske Fællesskab og dets medlemsstater på den anden side, i forbindelse med vedtagelsen af ØPA-udvalgets forretningsorden

EUROPA-KOMMISSIONEN
            Bruxelles, den 5.2.2018
            COM(2018) 54 final
            2018/0020(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne i det ØPA-udvalg, som er nedsat ved den foreløbige økonomiske partnerskabsaftale (ØPA) mellem Côte d'Ivoire på den ene side og Det Europæiske Fællesskab og dets medlemsstater på den anden side, i forbindelse med vedtagelsen af ØPA-udvalgets forretningsorden
            
               
         
         
            
               BEGRUNDELSE
            
            
               1.Forslagets formål
            
            
               Dette forslag vedrører en afgørelse om fastlæggelse af, hvilken holdning der skal indtages på Unionens vegne i det ØPA-udvalg, som er nedsat ved den foreløbige økonomiske partnerskabsaftale (ØPA) mellem Côte d'Ivoire på den ene side og Det Europæiske Fællesskab og dets medlemsstater på den anden side, i forbindelse med vedtagelsen af ØPA-udvalgets forretningsorden. 
            
            
               2.Baggrund for forslaget
            
            
               2.1.Foreløbig økonomisk partnerskabsaftale mellem Côte d'Ivoire på den ene side og Det Europæiske Fællesskab og dets medlemsstater på den anden side
            
            
               Den foreløbige økonomiske partnerskabsaftale ("aftalen") mellem Côte d'Ivoire (Elfenbenskysten) på den ene side og Det Europæiske Fællesskab og dets medlemsstater på den anden side har til formål at bidrage til at mindske og udrydde fattigdom gennem oprettelse af et sammenhængende handelspartnerskab, at fremme en mere konkurrencedygtig og diversificeret økonomi og en stærkere vækst, økonomisk samarbejde og god regeringsførelse, at fremme gradvis integration af Côte d'Ivoire i verdensøkonomien, at forbedre kapaciteten på det handelspolitiske område og i handelsrelaterede spørgsmål, at styrke de eksisterende forbindelser mellem parterne på grundlag af solidaritet og gensidig interesse og at fremme udviklingen i den private sektor og væksten i beskæftigelsen.
            
            
               Aftalen blev undertegnet i Abidjan den 26. november 2008 og i Bruxelles den 22. januar 2009
                  1
                og har fundet midlertidig anvendelse siden den 3. september 2016
                  2
               . 
            
            
               2.2.ØPA-udvalget
            
            
               Ved aftalens artikel 73 nedsættes et ØPA-udvalg, som er ansvarligt for forvaltningen af alle de områder, der er omfattet af aftalen, og for udførelsen af alle de opgaver, som er nævnt heri.
            
            
               I aftalens artikel 73 præciseres det, at ØPA-udvalget skal fastlægge de regler, hvorefter det skal organiseres og fungere, at ØPA-udvalgets møder kan være åbne for tredjemand, og at Kommissionen for Den Vestafrikanske Økonomiske og Monetære Union (UEMOA) og Kommissionen for Det Økonomiske Fællesskab af Vestafrikanske Stater (ECOWAS) kan indbydes til at deltage i ØPA-udvalgets møder.
            
            
               ØPA-udvalget træffer afgørelser ved konsensus parterne imellem og efter gennemførelse af de respektive interne procedurer. 
            
            
               Unionen og dens medlemsstater er parter i aftalen. ØPA-udvalget sammensættes for den europæiske parts vedkommende af repræsentanter for Europa-Kommissionen og for medlemsstaterne. 
            
            
               2.3.ØPA-udvalgets påtænkte retsakt
            
            
               ØPA-udvalget skal på sit første møde vedtage en fælles afgørelse med henblik på at fastlægge ØPA-udvalgets forretningsorden (den "påtænkte retsakt").
            
            
               Formålet er i henhold til aftalens artikel 73, stk. 2, at fastlægge de regler, hvorefter ØPA-udvalget skal organiseres og fungere.
            
            
               3.Den holdning, der skal indtages på Unionens vegne
            
            
               Dette forslag til rådsafgørelse fastlægger den holdning, som Unionen skal indtage til en afgørelse, der skal træffes i ØPA-udvalget, vedrørende ØPA-udvalgets forretningsorden. 
            
            
               Aftalens to parter har forudgående hørt hinanden, og udkastet til forretningsorden er blevet godkendt og paraferet af de to parter på ØPA-udvalgets konstituerende møde den 5. april 2017 i Abidjan, Côte d'Ivoire. Udkastet til forretningsorden er i overensstemmelse med aftalens artikel 73 og svarer til de forretningsordener, der er vedtaget af Den Europæiske Union i andre økonomiske partnerskabsaftaler.
            
            
               Udkastet til forretningsorden omfatter bl.a. spørgsmål om ØPA-udvalgets sammensætning og formandskab, dets sekretariat, tilrettelæggelsen af møder, referater og afgørelser truffet af ØPA-udvalget, sprogordningen og udgifter til møder i ØPA-udvalget. 
            
         
         
            
               Forpligtelsen til at udarbejde en forretningsorden er fastlagt i aftalen. 
            
            
               Forslaget har ingen indvirkning på Den Europæiske Unions eller Côte d'Ivoires økonomiske politik, sociale politik eller miljøpolitik. 
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I henhold til artikel 218, stk. 9, i TEUF skal der vedtages afgørelser om fastlæggelse af, "hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen."
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, der gælder for det pågældende organ. Det omfatter også retsakter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  3
               .
            
            
               4.1.2.Princippernes anvendelse på det foreliggende tilfælde
            
            
               ØPA-udvalget er et organ, der er nedsat ved aftalen.
            
            
               I henhold til aftalens artikel 73 skal ØPA-udvalget fastlægge de regler, hvorefter det skal organiseres og fungere.
            
            
               Den retsakt, som ØPA-udvalget skal vedtage, er en retsakt, der har retsvirkninger. Den påtænkte retsakt bliver bindende i henhold til folkeretten, jf. aftalens artikel 72.
            
            
               Den påtænkte retsakt supplerer eller ændrer ikke den institutionelle ramme for aftalen.
            
            
               Det proceduremæssige retsgrundlag for den foreslåede rådsafgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse afhænger primært af målet for og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to led, og hvis det ene af disse formål eller disse led kan bestemmes som det primære, mens det andet kun er sekundært, skal afgørelsen have et enkelt materielt retsgrundlag, nemlig det, der kræves af det primære eller fremherskende formål eller led.
            
            
               4.2.2.Princippernes anvendelse på det foreliggende tilfælde
            
            
               I kraft af aftalens art forfølger den påtænkte retsakt mål og indeholder elementer inden for den fælles handelspolitik og udviklingssamarbejdet. Disse aspekter af den påtænkte retsakt er uadskilleligt forbundne, uden at det ene er sekundært i forhold til det andet. 
            
            
               Det materielle retsgrundlag for den foreslåede rådsafgørelse er derfor artikel 207 og 209 i TEUF.
            
            
               4.3.Konklusion
            
         
         
            
               Retsgrundlaget for den foreslåede rådsafgørelse bør være artikel 207 og 209 sammenholdt med artikel 218, stk. 9, i TEUF.
            
            
               2018/0020 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i det ØPA-udvalg, som er nedsat ved den foreløbige økonomiske partnerskabsaftale (ØPA) mellem Côte d'Ivoire på den ene side og Det Europæiske Fællesskab og dets medlemsstater på den anden side, i forbindelse med vedtagelsen af ØPA-udvalgets forretningsorden
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 207 og 209 sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den foreløbige økonomiske partnerskabsaftale ("aftalen") mellem Côte d'Ivoire på den ene side og Det Europæiske Fællesskab og dets medlemsstater på den anden side blev undertegnet i Abidjan den 26. november 2008 og i Bruxelles den 22. januar 2009
                  4
                og har fundet midlertidig anvendelse siden den 3. september 2016
                  5
               . 
            
            
               (2)Ved aftalens artikel 73 nedsættes et ØPA-udvalg, som er ansvarligt for forvaltningen af alle de områder, der er omfattet af aftalen, og for udførelsen af alle de opgaver, som er nævnt i aftalen.
            
            
               (3)I henhold til aftalens artikel 73 skal ØPA-udvalget fastlægge de regler, hvorefter det skal organiseres og fungere.
            
            
               (4)ØPA-udvalget skal på sit første møde vedtage en afgørelse om sin forretningsorden.
            
            
               (5)Det er hensigtsmæssigt at fastlægge, hvilken holdning der skal indtages på Unionens vegne i ØPA-udvalget, da ØPA-udvalgets afgørelse er bindende for Unionen —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne på det første møde i ØPA-udvalget, baseres på det udkast til afgørelse fra ØPA-udvalget, der er knyttet som bilag til nærværende afgørelse.
            
            
               Artikel 2
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
         
         
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 59 af 3.3.2009, s. 1.
               
               
                  
                     (2)
                  
                        EUT L 272 af 7.10.2016, s. 1.
               
               
                  
                     (3)
                  
                        Domstolens dom af 7. oktober 2014 i sag C-399/12, Tyskland mod Rådet (OIV), ECLI:EU:C:2014:2258, præmis 61-64. 
               
               
                  
                     (4)
                  
                        EUT L 59 af 3.3.2009, s. 1.
               
               
                  
                     (5)
                  
                        EUT L 272 af 7.10.2016, s. 1.
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den5.2.2018
            COM(2018) 54 final
            BILAG
            til
            RÅDETS AFGØRELSE
            om den holdning, der skal indtages på Den Europæiske Unions vegne i det ØPA-udvalg, som er nedsat ved den foreløbige økonomiske partnerskabsaftale (ØPA) mellem Côte d'Ivoire på den ene side og Det Europæiske Fællesskab og dets medlemsstater på den anden side, i forbindelse med vedtagelsen af ØPA-udvalgets forretningsorden
            
               
         
         
            
               BILAG
            
            
               AFGØRELSE Nr. …/2017 TRUFFET AF ØPA-UDVALGET,
            
            
               der er nedsat i henhold til den foreløbige økonomiske partnerskabsaftale mellem Côte d'Ivoire på den ene side og Det Europæiske Fællesskab og dets medlemsstater på den anden side, vedrørende vedtagelsen af ØPA-udvalgets forretningsorden
            
            
               ØPA-UDVALGET HAR —
            
            
               under henvisning til den foreløbige økonomiske partnerskabsaftale mellem Côte d'Ivoire på den ene side og Det Europæiske Fællesskab og dets medlemsstater på den anden side ("aftalen"), der blev undertegnet i Abidjan den 26. november 2008 og i Bruxelles den 22. januar 2009
                  1
               , særlig artikel 73, og
            
            
               ud fra følgende betragtning:
            
            
               I henhold til aftalen skal ØPA-udvalget fastlægge de regler, hvorefter det skal organiseres og fungere —
            
            
               TRUFFET FØLGENDE AFGØRELSE:
            
            
               Artikel 1
            
            
               ØPA-udvalgets forretningsorden fastlægges som angivet i bilag I.
            
            
               Artikel 2
            
            
               Denne afgørelse træder i kraft den ....
            
            
               Udfærdiget i ……, den
            
            
               BILAG I
            
            
               FORRETNINGSORDEN FOR ØPA-UDVALGET,
            
            
               der er nedsat i henhold til den foreløbige økonomiske partnerskabsaftale mellem Côte d'Ivoire på den ene side og Det Europæiske Fællesskab og dets medlemsstater på den anden side
            
            
               Artikel 1
            
            
               Sammensætning og formandskab
            
            
               1.ØPA-udvalget sammensættes dels af repræsentanter for medlemmerne af Rådet for Den Europæiske Union og af Europa-Kommissionen, dels af repræsentanter for Côte d’Ivoire (Elfenbenskysten) på minister- eller højt embedsmandsplan.
            
         
         
            
               2.Ved enhver henvisning til "parterne" i forretningsordenen forstås parterne som defineret i aftalens artikel 72.
            
            
               3.ØPA-udvalgets formandskab varetages på skift i en periode på 12 måneder af en repræsentant for Den Europæiske Union og en repræsentant for Côte d’Ivoire. Første formandskabsperiode begynder på datoen for afholdelse af ØPA-udvalgets første møde, jf. aftalen, og slutter den 31. december det følgende år. ØPA-udvalgets første formandskabsperiode varetages af en repræsentant for Côte d’Ivoire.
            
            
               4.Repræsentanter for Kommissionen for Den Vestafrikanske Økonomiske og Monetære Union (UEMOA) og for Kommissionen for Det Økonomiske Fællesskab af Vestafrikanske Stater (ECOWAS) kan indbydes til at deltage i ØPA-udvalgets møder. Parterne kan beslutte at indbyde yderligere observatører, herunder repræsentanter for den private sektor og for civilsamfundet samt eksperter på ad hoc-basis.
            
            
               Artikel 2
            
            
               Møder
            
            
               1.ØPA-udvalget træder sammen med regelmæssige mellemrum på højst et år og afholder ekstraordinære møder, når omstændighederne kræver det, og hvis parterne er enige herom.
            
            
               2.Alle mødedatoer og -steder for ØPA-udvalgets møder fastsættes af de to parter.
            
            
               3.ØPA-udvalgets møder indkaldes af ØPA-udvalgets formandskab.
            
            
               Artikel 3
            
            
               Delegationer
            
            
               Før hvert møde underrettes ØPA-udvalgets formandskab om den planlagte sammensætning af de deltagende delegationer fra Côte d'Ivoire og den europæiske part.
            
            
               Artikel 4
            
            
               Sekretariat
            
            
               ØPA-udvalgets sekretariatsfunktion varetages i en periode på 12 måneder af skiftevis tjenestemænd fra Europa-Kommissionen og fra Côte d’Ivoire. Disse perioder skal være sammenfaldende med perioderne for ØPA-udvalgets formandskab, der går på skift mellem den europæiske part og Côte d'Ivoire. Sekretariatsfunktionen varetages af den part, som varetager formandskabet.
            
            
               Artikel 5
            
            
               Dokumenter
            
            
               Er forhandlingerne i ØPA-udvalget baseret på dokumenter, skal disse nummereres og rundsendes af sekretariatet som dokumenter fra ØPA-udvalget.
            
            
               Artikel 6
            
            
               Korrespondance
            
            
               1.Al korrespondance til ØPA-udvalget sendes videre til ØPA-udvalgets sekretariat.
            
         
         
            
               2.Sekretariatet sørger for, at korrespondance til ØPA-udvalget videresendes til udvalgets formandskab og i givet fald rundsendes til parternes kontaktpunkter, jf. aftalens artikel 73, som dokumenter som omhandlet i artikel 5 i denne forretningsorden.
            
            
               3.Sekretariatet sender korrespondance fra ØPA-udvalgets formandskab til parternes kontaktpunkter og rundsender den i givet fald som dokumenter som omhandlet i artikel 5 i denne forretningsorden.
            
            
               Artikel 7
            
            
               Dagsorden for møderne
            
            
               1.ØPA-udvalgets sekretariat udarbejder på grundlag af forslag fra parterne en foreløbig dagsorden for hvert møde. Den fremsendes af ØPA-udvalgets sekretariat til parternes kontaktpunkter senest 15 dage før mødet.
            
            
               2.Den foreløbige dagsorden omfatter de punkter, som sekretariatet senest 21 dage før mødet har modtaget anmodning om at få sat på dagsordenen; de sættes dog kun på den foreløbige dagsorden, hvis de relevante bilag er sekretariatet i hænde senest på datoen for udsendelsen af dagsordenen.
            
            
               3.Dagsordenen vedtages af ØPA-udvalget ved begyndelsen af hvert møde. Punkter, som ikke figurerer på den foreløbige dagsorden, kan sættes på dagsordenen, hvis parterne er enige herom.
            
            
               4.ØPA-udvalgets formandskab kan efter aftale med parterne indbyde eksperter til at deltage i udvalgets møder med henblik på at fremlægge oplysninger om specifikke spørgsmål.
            
            
               5.Sekretariatet kan efter aftale med parterne afkorte den i stk. 1 omhandlede tidsfrist for at tage hensyn til særlige omstændigheder.
            
            
               Artikel 8
            
            
               Mødereferat
            
            
               1.Sekretariatet udarbejder så hurtigt som muligt et udkast til mødereferat for hvert møde.
            
            
               2.Mødereferatet indeholder sædvanligvis en sammenfatning af hvert punkt på dagsordenen og i givet fald oplysning om:
            
            
               a)alle de dokumenter, der er forelagt ØPA-udvalget
            
            
               b)eventuelle erklæringer, som et medlem af ØPA-udvalget har anmodet om at få optaget i referatet
            
            
               c)de trufne afgørelser, de fremsatte henstillinger, de vedtagne erklæringer samt de konklusioner, der er vedtaget i specifikke spørgsmål.
            
            
               3.Mødereferatet indeholder desuden en fortegnelse over ØPA-udvalgets deltagere samt en fortegnelse over de delegationsmedlemmer, som ledsagede disse.
            
            
               4.Mødereferatet godkendes skriftligt af begge parter senest to måneder efter mødet. Når referatet er godkendt, underskriver sekretariatet to eksemplarer heraf, og hver part modtager et sådant originalt og autentisk eksemplar.
            
            
               Artikel 9
            
            
               Afgørelser
            
         
         
            
               1.ØPA-udvalget vedtager sine afgørelser ved konsensus.
            
            
               2.ØPA-udvalget kan beslutte at forelægge ethvert spørgsmål af generel karakter og af fælles interesse for AVS-landene og EU for AVS-EU-Ministerrådet, jf. artikel 15 i Cotonou-aftalen.
            
            
               3.I perioden mellem møderne kan ØPA-udvalget, hvis de to parter er enige herom, træffe afgørelser ved skriftlig procedure. En skriftlig procedure består i udveksling af noter parterne imellem.
            
            
               4.ØPA-udvalgets afgørelser benævnes "afgørelse" efterfulgt af et løbenummer, datoen for deres vedtagelse og en angivelse af emnet. I hver afgørelse angives en ikrafttrædelsesdato.
            
            
               5.Afgørelser truffet af ØPA-udvalget bekræftes af en repræsentant for Europa-Kommissionen på den europæiske parts vegne og af en repræsentant for Côte d’Ivoire.
            
            
               6.Afgørelser videresendes til parterne som dokumenter fra ØPA-udvalget.
            
            
               Artikel 10
            
            
               Offentlighed
            
            
               1.ØPA-udvalgets møder er ikke offentlige, medmindre der træffes anden afgørelse.
            
            
               2.Parterne kan beslutte at offentliggøre ØPA-udvalgets afgørelser i deres respektive officielle tidende.
            
            
               Artikel 11
            
            
               Sprogordning
            
            
               1.ØPA-udvalgets arbejdssprog er det officielle sprog, der er fælles for parterne.
            
            
               2.ØPA-udvalget baserer sine forhandlinger og træffer sine afgørelser på grundlag af dokumenter og forslag på det sprog, der er omhandlet i stk. 1.
            
            
               Artikel 12
            
            
               Udgifter
            
            
               1.Parterne afholder hver især de udgifter, der påløber i forbindelse med deres deltagelse i ØPA-udvalgets møder, såvel til personale, rejser og ophold som til postforsendelser og telekommunikation.
            
            
               2.Udgifter i forbindelse med tilrettelæggelse af møder og mangfoldiggørelse af dokumenter afholdes af den part, der er vært for mødet.
            
            
               3.Udgifter i forbindelse med tolkning ved møder og oversættelse af dokumenter afholdes af den part, der er vært for mødet. Udgifter i forbindelse med tolkning og oversættelse af dokumenter fra andre officielle sprog i Den Europæiske Union eller til disse sprog afholdes af den europæiske part.
            
         
         
            
                  
                     (1)
                  
                        EUT L 59 af 3.3.2009, s. 1.